અમારા ઘરે મારી એમ.બી.બી.એસ.ની ડિગ્રી અને ઈલેક્ટ્રિસિટી કનેક્શન બંને જોડે આવ્યાં. અમે બધાં ભાઈબહેન ઘાસલેટના દીવા અને ફાનસના અજવાળે વાંચીને જ ભણ્યાં છીએ. એટલે આમ જોઈએ તો ઘરમાં લાઈટ ફિટિંગ થયું એ પહેલાં જ ભણતરનું અજવાળું ફેલાઈ ચૂક્યું હતું. બસ એક જ ફરક લાગતો હતો : ઘાસલેટના દીવાની જગ્યાએ વીજળીના દીવાનું ઝળાંહળાં તેજ જોવું તો ગમતું જ હતું ! સૌરાષ્ટ્રમાં આવી નાની વાતોનો પણ બધા હરખ કરે. મારી ધારણા મુજબ એ ન્યાયે જ મારા સિનિયર ડૉક્ટરે મને પૂછ્યું હોવું જોઈએ. અમને બધાને પણ વરસોનાં વરસો ઝાંખા અજવાળામાં વિતાવ્યા પછી વીજળીના બલ્બની ચમક ગમતી હતી. અરે ! એક છૂપો આનંદ પણ થતો હતો. સાચા અર્થમાં વીજળી આવ્યાની ખુશી અમારા ઘરના દરેકના મનમાં વ્યાપી ગઈ હતી.